Dearthóir agus clóghrafaiceoir is ea Naoise Ó Conchubhair atá ag obair i mBaile Átha Cliath. Tá céim san Amharc Chumarsáide aige ón gColáiste Náisiúnta Ealaíne agus Dearthóireachta. Anuas ar sin chaith sé tréimhse ag staidéar san Fhionlainn. I 2008 ainmníodh é mar Dhearthóir Óg na Bliana ag Gradaim Spiders Eircom agus i 2009 ainmníodh é mar Chéimí na Bliana ag gradaim bhliantúla an IDI (Institiúid Dearthóirí Éireann) mar aitheantas dá thráchtas: clófhoireann chomhaimseartha Ghaelach, Insular, agus is é an chlófhoireann sin ábhar na cainte seo.
Is é an coincheap taobh thiar de Insular ná fiosrú úsáid an tsean stíl Ghaelach i gcomhthéacs dearadh ardchaighdeáin nua-aimseartha. Thug an cheist seo an dearthóir ar thuras fhiosraithe spéisiúil agus níorbh iad na freagraí ar tháinig sé orthu na freagraí lena raibh sé ag súil.
I ndiaidh dó an coláiste a fhágáil, chaith Naoise bliain ag obair don chomhlacht dearadh idirlín Arekibo. Tá sé ag obair anois don chomhlacht dearthóireachta Creative Inc agus ag leanúint lena chuid oibre chruthaitheach féin chomh maith.